Yle julkisti tänään tiistaina Suomen euroviisuedustajan.

Tänään tiistaina Yle julkisti Suomen viisuedustajan nimen kuukausien odottelun jälkeen. Suomea Tel Avivissa järjestettävissä viisukarkeloissa edustaa Darude.

Lavalla astuivat viisujuontajat Mikko Silvennoinen ja Krista Siegfrids sekä Putouksesta tuttu Christoffer Strandberg.

– Hetken harkittuani sanoin mielelläni jees, Darude sanoi lavalla Kristan haastattelussa.

Pian selvisi, että Darude teki koko syksyn biisejä salassa.

– Sain vapaat kädet duunata näitä. Mulla oli noin 10–15 demoa. Pyysin tuottajapiiriltä lisää biisejä. Kävin läpi kaikkiaan 30 biisiä, joista kolmea aloin lopulta tekemään, Darude kertoo.

– Kolmeen biisiin pitää kehittää kolme konseptia. Isot bileet, niihin tulee pieni tarinantynkä, Darude kuvailee viisubiisejä.

Darude asteli lavalle itsevarmasti.­

Sitten Krista kysyi Darudelta, miten hän selvittää sen ongelman, että viisuissa ei ole instrumentaalikappaleita.

– Kutsuin hyvän ystäväni Sebastian Rejmanin mukaan, Darude sanoi ja kutsui lavalle Rejmanin.

Sebastian Rejman laulaa siis mukana Daruden viisubiisillä.

Sebastian Rejman laulaa Daruden kappaleella.­

Daruden takavuosien megahitti Sandstorm oli aikanaan jättimäinen menestys ympäri maapalloa. Se ilmestyi marraskuussa 1999 Daruden Before the Storm -esikoisalbumilla. Sandstormia on kuunneltu musiikkipalvelu Spotifyssa yli 115 miljoonaa kertaa.

Artistilta ilmestyi uusi kappale marraskuussa 2018: laulaja Jamie Lee Wilsonin kanssa tehty elektroninen Timeless-kappale.

Vuoden 2019 euroviisut järjestetään Tel Avivissa 14.5.–18.5. Suomen euroviisuedustaja valittiin tänä vuonna Ylen kutsumana, aivan kuten viime vuonna, jolloin Suomea edusti Saara Aalto. Kyseessä oli ensimmäinen kerta UMK-kisan historiassa kun kansa ei saanut valita viisuedustajaa, vaan äänesti mikä kappale kilpailuun lähetetään.

Suomen edustuskappale valitaan Uuden Musiikin Kilpailussa lauantaina 2.3. UMK järjestetään tänä vuonna Logomossa, Turussa.

Yle satsasi viime vuonna euroviisuihin enemmän kuin koskaan ennen. Euroviisuhuuma päättyi viime vuonna Lissabonissa suomalaisten osalta kuitenkin pettymykseen, sillä Monsters-kappaleella Suomea edustanut Saara Aalto jäi finaalissa toiseksi viimeiseksi.

Tänä vuonna Yle piti viisuedustajan viime hetkeen visusti salassa. Viime vuonna artisti julkistettiin hyvissä ajoin jo syksyllä. Tänä vuonna Suomen esiintymispaikka viisujen semifinaalissa ehti jo selvitä ennen kuin artistia oli edes ilmoitettu.